‘પિંક’ એના સ્ટ્રૉન્ગ રાઇટિંગ, ડિરેક્શન અને ઍક્ટિંગને લીધે ‘કાનૂન’, ‘એક રુકા હુઆ ફૈસલા’, ‘મેરી જંગ’, ‘દામિની’, ‘ઓહ માય ગૉડ’, ‘જૉલી LLB’, ‘તલવાર’ જેવી ફિલ્મોની યાદીમાં આવી શકે એવી મજબૂત છે. જોકે વાત એ છે કે અમુક ફિલ્મો માત્ર મનોરંજન માટે જ નહીં, બલ્કે હોમવર્કના ભાગરૂપે પણ જોવા જેવી હોય છે. ‘પિંક’ એમાંની જ એક છે. આ ફિલ્મ ઘરના બધા જ સભ્યોને લઈને થિયેટરમાં ફરજિયાતપણે જોવી જ જોઈએ. ઈવન સરકારોએ પણ આ ફિલ્મને ટૅક્સ-ફ્રી કરવી જોઈએ અને થિયેટરમાલિકોએ પોતાની કૉર્પોરેટ સોશ્યલ રિસ્પૉન્સિબિલિટીના ભાગરૂપે પણ આ ફિલ્મના ટૅક્સ-ડિડક્શનનો લાભ લોકો સુધી પહોંચાડીને એને શક્ય એટલા વધુ લોકો સુધી પહોંચતી કરવી જોઈએ. આશા રાખીએ કે આવી ફિલ્મો સતત બનતી રહે, જેથી આપણા સમાજમાં એવું પરિવર્તન આવે જેનાથી આવી ફિલ્મો બનાવવાની જરૂર જ ન પડે.